SAID dank regshoof af | Maroela Media
Die Suid-Afrikaanse Inkomstediens (SAID) het Refiloe Mokoena, sy regshoof, afgedank nadat sy skuldig bevind is aan ernstige wangedrag.
Die besluit is geneem ná 'n dissiplinêre verhoor, wat deur die Johannesburgse Balieraad se senior advokaat behartig is. "SAID het die voorsitter se aanbevelings om Mokoena onmiddellik af te dank aanvaar. Haar dienste is dus op 15 November beëindig," het 'n verklaring van die inkomstediens gelui.
Hoewel die klagtes teen Mokoena nie bekend gemaak is nie, het verskeie media-instansies berig dat sy na bewering aan die stuur was van 'n terugbetaling van belasting op toegevoegde waarde ten bedrae van R420 miljoen aan die omstrede Gupta-familie.
Die afdanking is deel van 'n deurlopende en omvattende hersiening van die hele leierskap van die SAID deur die kommissaris. Dit kom deels na aanleiding van die verslag van die Nugent-kommissie van ondersoek na die SAID.
Die Nugent-kommissie het vroeër bevind daar was 'n beduidende gebrek aan integriteit en bestuur by die inkomstediens, 'n doelbewuste aftakeling van bestuur, 'n wegkalwing van vaardighede en 'n verbrokkeling van verhoudings.
Mokoena is reeds vroeër vanjaar saam met vyf ander bestuurslede geskors hangende die afhandeling van 'n tugproses ten opsigte van ernstige bewerings van wangedrag.
Die vier ander geskorste bestuurslede is Hlengani Mathebula, hoof van korporatiewe beheer, internasionale betrekkinge, strategie en kommunikasie, Teboho Mokoena, hoof van mensekapitaal en -ontwikkeling, Luther Lebelo, hoof van werknemerbetrekkinge, Mmathe Makhekhe-Mokhuane, die voormalige inligtingshoof van die SAID.
Kla haar aan ook.
Afgedank of huistoe gestuur met vol pay en voordele?
Vra ek ook Michael P. Is daar een wat met geld kan werk? Is daar een wat eerlik is en almal se belange op die hart dra?